Pukke maak amok in Bloemfontein | Netwerk24
Pukke maak amok in Bloemfontein
Deur Marnus Kok 25 Maart 2019 20:31
Diegene wat gedink het dat die Pukke se Varsitybeker-veldtog is besig om 'n stadige dood te sterf, is Maandag in Bloemfontein verkeerd bewys.
Schalk Hugo, losskakel van die Pukke, soek Maandag deurkomkans in hul wedstryd teen Ixias in Bloemfontein. Foto: Varsity Cup
Die Potchefstromers het met 'n kliniese vertoning agt drieë gedruk om die Ixias met 62-7 af te ransel.
Met die horde besit wat die Pukke, wat verlede week met 28-0 deur Tuks uitgestof is, gehad het, het hulle baljaar – rugby sonder tierlantyntjies – maar doeltreffend.
Die besoekers se losskakel, Schalk Hugo, het met sy balverspreiding en hardlooplyne beïndruk, en die spelers aan sy buitekant oorgenoeg geleenthede gegee.
Boonop was hy suksesvol met al sy pogings pale toe.
Die Pukke het die Ixias, wat die seisoen 'n skrikbewind met sy voorspelers voer, voorlangs baie goed in toom gehou. Voeg daarby klipharde verdediging, en jy weet hoekom die Bloemfonteiners bloedneus gekry het.
Edmund Rheeder, agtsteman van die Pukke, sit af op 'n lopie. Foto: Varsity Cup
Dis seker verkeerd om spelers van die wenspan uit te sonder, maar die agtsteman, Edmund Rheeder, het 'n barshou gespeel en soos 'n besetene verdedig.
Die kere dat die Ixias naby die Pukke se doellyn was, het hulle of besit afgestaan of swak besluite geneem.
As die Ixias dalk nog kop in die wolke was ná verlede week se oorwinning oor die Shimlas, het die Pukke hulle met geweld aarde toegebring.
Pukke 62 (32): Drieë: Pienaar van Niekerk (sewepuntdrie), Van Niekerk, AK Nela, Johan Retief (sewepuntdrie), Chunier van Rooyen, Lungelo Gosa, Keagan Tait (sewepuntdrie), Lincoln Daniels. Doelskoppe: Schalk Hugo (8).
Ixias 7 (0): Drie: Karabo Maqeba. Doelskop: Marc Morrison.
* Wits het op hul tuisveld die Universiteit van Wes-Kaapland in 'n fees van drieë met 74-40 afgeransel.
Wits 74 (39): Drieë: Sicelo Champion, CJ Conradie, Jared Fuller, Runaldo Pedro, Daniel Kasende, Conor Brockschmidt, Philip Krause (2 drieë), Sipho Siboza, Constant Beckerling. Doelskoppe: Chris Humphries (9).
UWK 40 (3): Drieë: Tristan Leyds, Andre Cameron Manuel (3 drieë), Reece Bocks. Doelskoppe: Keegan Fortune (4). Strafdoel: Fortune.